Folketing
1998-04-16

Jeg kan da ikke give forespørgeren, hr. Søvndal, fuldstændig uret i, at det er en lidt pikant parlamentarisk situation, vi er i. Det kan jeg godt følge ham i, og derfor stiller jeg dette spørgsmål til fru Ingrid Rasmussen: Var det ikke meget klædeligt og ligefremt og realistisk at sige: Jo, det gik måske lidt hurtigt, da det regeringsgrundlag blev skrevet. Vi har selvfølgelig lov at blive klogere ligesom så mange andre, og det er selvfølgelig det, vi mener i dag, der gælder mere end det, vi mente for tre uger siden, og der er ikke nogen dyb forskel. Man kan da godt have et håb, og jeg betragter det som et håb, man har udtrykt, men det forslag til vedtagelse, som fru Ingrid Rasmussen har fremsat tillige på mit partis vegne, siger noget helt andet end regeringsgrundlaget. Så sig: O.k., det gik måske lidt stærkt. Regeringen, Socialdemokratiet, står for det, som er indeholdt i forslaget til vedtagelse. Punktum. Så er den mærkværdige situation opløst til lettelse.